Gordhan wen weer teen openbare beskermer in die hof | Maroela Media
'n Volbank regters van die Noord-Gautengse hooggeregshof in Pretoria het reg tot appèl geweier aan die openbare beskermer, adv. Busisiwe Mkhwebane, om te appelleer teen 'n bevinding wat die hooggeregshof in Desember verlede jaar teen haar gemaak het.
Ter sprake is haar bevinding in 2018 dat die destydse hoof van die Suid-Afrikaanse Inkomstediens, Ivan Pillay, op onbehoorlike manier toestemming verleen is om vroeë aftrede (met omvattende finansiële voordele) te neem.
Mkhwebane se bevinding het Gordhan as destydse minister van finansies by die besluit betrek, en daar is wyd in politieke kringe gevoel en beweer dat sy die bevinding se tydsberekening so beplan het dat dit sou val enkele dae voordat pres. Cyril Ramaphosa sy kabinet sou saamstel.
Die bewering was dat dit 'n truuk van Mkhwebane sou wees om dit onmoontlik te maak vir Ramaphosa om Gordhan as minister in sy kabinet op te neem.
Toe puntjie by paaltjie kom het Ramaphosa wel vir Gordhan as minister aangestel, maar Gordhan, Pillay en hul voormalige kollega Oupa Magashula het nietemin die bevinding op hersiening geneem, en uiteindelik in Desember gewen.
Mkhwebane het aansoek gedoen om verlof tot appèl, maar in Woensdag se saaklike uitspraak van kwalik twee bladsye deur die volbank bestaande uit regters Elizabeth Kubushi, Mpostoli Twala en Norman Davis is bevind daar is geen redelike kans dat 'n ander regbank tot 'n verskillende bevinding sal kom nie.